**O iubesc pe Alba-ca-Zăpada**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi se-nlăcrimează rece spada

Când ajung în faţa ei şi-o văd,

O iubesc pe Alba-ca-Zăpada

Şi albastrul ochilor prăpăd.

Uneori ea spune şi cuvinte

Cum ar fi că frigul e frumos,

Dar îmbrăţişarea mea fierbinte

Ar putea s-o dea din şine jos.

Legea ei e depărtarea noastră,

Ca să fie, nu o vom avea.

Fulgeră o lacrimă albastră

Şi mă tem că se topeşte ea.

Îmi păstrez în drob de gheaţă spada

Nici n-aştept să se mai facă zi,

Şi pornesc spre Alba-ca-Zăpada

S-o ating, dar fără-a o topi.

Şi mi-e frig, dar mult mai drag îmi este

Şi îngheţ păzind-o vinovat,

Şi mă tem că va fugi-n poveste

Şi-o să moară la vreun dezgheţat.

Turture înmiresmat mi-e spada,

Să despice-n jurul ei femei,

O iubesc pe Alba-ca-Zăpada

Şi-am să mor în basm de dragul ei.